b'\n_START_ARTICLE_\nHMS Coventry (D43)\n_START_SECTION_\nSotien v\xc3\xa4lill\xc3\xa4\n_START_PARAGRAPH_\nHMS Coventry siirrettiin toukokuussa 1919 1:een Kevyt risteilij\xc3\xa4viirikk\xc3\xb6\xc3\xb6n lippulaivaksi Atlantin laivastoon ja 1920 alus palveli p\xc3\xa4\xc3\xa4maja-aluksena Naval Inter-Allied Disarmament Commissionissa, mink\xc3\xa4 j\xc3\xa4lkeen alus viel\xc3\xa4 samana vuonna siirrettiin 2. Kevyt risteilij\xc3\xa4viirikk\xc3\xb6\xc3\xb6n ja kontra-amiraali Andrew Cunninghamin lippulaivaksi._NEWLINE_Aluksella tapahtui Maltalla maaliskuussa 1923 torpedor\xc3\xa4j\xc3\xa4hdys, jossa kaksi miehist\xc3\xb6nj\xc3\xa4sent\xc3\xa4 kuoli. HMS Coventry siirrettiin 1924 edelleen lippulaivana V\xc3\xa4limerelle, miss\xc3\xa4 alus palveli vuoteen 1928. HMS Coventry oli muutost\xc3\xb6iss\xc3\xa4 1928-1930, mink\xc3\xa4 j\xc3\xa4lkeen alus jatkoi palvelustaan lippulaivana V\xc3\xa4limerell\xc3\xa4, kunnes siirrettiin reserviin 1. lokakuuta 1936._NEWLINE_Lontoon laivastosopimus vuodelta 1930 edellytti risteilij\xc3\xb6iden h\xc3\xa4vitt\xc3\xa4mist\xc3\xa4 ja 1934 aloitettiin suunnitteluty\xc3\xb6 alusten muuttamiseksi ilmatorjuntaristeilij\xc3\xb6iksi. Seuraavana vuonna tehtiin p\xc3\xa4\xc3\xa4t\xc3\xb6s, jonka mukaisesti kaikki C-luokan alukset muutettaisiin ja HMS Coventry ja HMS Curlew valittiin prototyypeiksi. N\xc3\xa4iden kahden aluksen muutosty\xc3\xb6t aloitettiin 1935-1936._NEWLINE_Suunnitelman mukaan aluksen alkuper\xc3\xa4inen aseistus poistettiin ja korvattiin kymmenell\xc3\xa4 yksiputkisella 4 tuuman Mk V ilmatorjuntatykill\xc3\xa4. Tykeist\xc3\xa4 yksi sijoitettiin keulaan, kuusi kyljille ja kolme per\xc3\xa4\xc3\xa4n. Per\xc3\xa4\xc3\xa4n sijoitettiin my\xc3\xb6s kaksi kahdeksanputkista 2 paunaista  Mk VI ilmatorjuntatykki\xc3\xa4. Kaksi tulenjohtopaikkaa rakennettiin ja aluksen sis\xc3\xa4rakenteita muutettiin. Kaikki torpedoputket poistettiin._NEWLINE_HMS Coventry palveli kuitenkin toistuvasti V\xc3\xa4lomerell\xc3\xa4 vuoteen 1938, jolloin se siirrettiin ilmatorjuntaristeilij\xc3\xa4ksi muuntamista varten telakalle.\n_START_SECTION_\nToinen maailmansota\n_START_PARAGRAPH_\nSyyskuussa 1939 HMS Coventry oli j\xc3\xa4lleen palveluksessa V\xc3\xa4limerell\xc3\xa4, mutta alus osallistui Norjan retkeen huhtikuusta toukokuuhun 1940. Elokuussa alus siirtyi Gibraltarille muodostettaessa Force H:ta ennen kuin se siirrettiin V\xc3\xa4limeren laivastoon Aleksandriaan, minne se siirtyi osana operaatio Hatsin Force F:\xc3\xa4\xc3\xa4 elo-syyskuun vaihteessa._NEWLINE_HMS Coventry osallistui hy\xc3\xb6kk\xc3\xa4ykseen Benghazin ja Maltan saattueiden suojaamiseen 1940, mutta siihen osui 13. joulukuuta italialaisen sukellusveneen Neghellin laukaisema torpedo, joka aiheutti suuret vahingot._NEWLINE_HMS Coventry suojasi 1941 Kreikkaan menevi\xc3\xa4 joukkojenkuljetuksia ja niiden evakuointia. Samoin alus suojasi edelleen Maltalle menevi\xc3\xa4 saattueita. Se osallistui my\xc3\xb6s Kreetan evakuointiin, jonka aikana se evakuoi vaurioituneen HMS Calcuttan miehist\xc3\xb6n. Lis\xc3\xa4ksi alus osallistui Syyrian taisteluihin._NEWLINE_Maltan saattueiden suojaaminen jatkui vuonna 1942. Toukokuussa alukseen asennettiin viisi 20 millimetrin ilmatorjuntatykki\xc3\xa4 lis\xc3\xa4\xc3\xa4. Syyskuussa alus osallistui Tobrukin hy\xc3\xb6kk\xc3\xa4yksen suojaamiseen, mink\xc3\xa4 aikana alus vaurioitui pahoin ilmapommituksessa. HMS Coventryn miehist\xc3\xb6 evakuoitiin ja HMS Zulu upotti vaurioituneen aluksen.'